ഹൃദയസ്തംഭനത്തിന്റെ കാരണം കണ്ടെത്തിയ മലയാളി ശാസ്ത്രജ്ഞന് അന്താരാഷ്ട്ര അംഗീകാരം പത്തനംതിട്ട: രക്തസമ്മര്ദ്ദത്തിന്റെ അനുപാതത്തിലെ അസന്തുലിതാവസ്ഥയും രക്തത്തിന്റെ താപഗ്രഹണ ശക്തിയിലെ വ്യതിയാനവുമാണ് ഹൃദയ സ്തംഭനത്തിന്റെയും ശരീരത്തിലെ രക്തസ്രാവത്തിന്റെയും അടിസ്ഥാനകാരണമെന്ന് കണ്ടെത്തിയ മലയാളി ശാസ്ത്രജ്ഞന് ഡോ. വി. ആര്. സനല്കുമാറിന് അന്താരാഷ്ട്ര അംഗീകാരം. . കൊവിഡ് രോഗികള് മസ്തിഷ്ക രക്തസ്രാവം മൂലം മരിച്ചതിനെ തുടര്ന്ന് ഇറാനിലെ മാസാന്ഡന് മെഡിക്കല് സര്വകലാശാലയില് നടത്തിയ പഠനറിപ്പോര്ട്ട് ഡോക്ടര് സനലിന്റെ കണ്ടുപിടുത്തം ശരിവച്ചിട്ടുണ്ട്. രക്തസമ്മര്ദ്ദ അനുപാതമാണ് അപകടകാരി എന്നാണ് കണ്ടുപിടുത്തത്തിന്റെ കാതല്. താണ രക്തസമ്മര്ദ്ദ അനുപാതവും ഉയര്ന്ന താപഗ്രഹണ ശക്തി അനുപാതവും സന്തുലിതമാക്കിയാല് തലച്ചോറിലെ രക്തസ്രാവവും പെട്ടെന്നുണ്ടാകുന്ന ഹൃദയസ്തംഭനവും ഒഴിവാക്കാന് സാധിക്കുമെന്ന് സനല്കുമാര്പറയുന്നു . കേന്ദ്ര ശാസ്ത്ര സാങ്കേതിക വകുപ്പിന്റെ സ്പോണ്സര്ഷിപ്പോടെ മൂന്ന് വര്ഷം മുമ്ബ് അമേരിക്കയിലെ എയറോനോട്ടിക്സ് ആന്ഡ് ആന്റോനോട്ടിക്സ് ഇന്സ്റ്റിറ്റ്യൂട്ടില് നടന്ന എയറോപേസ് പാപ്പല്ഷന് സമ്മേളനത്തില് സനല് ഈ വിഷയത്തില് പ്രബന്ധം അവതരിപ്പിച്ചിരുന്നു.ലണ്ടനില് നിന്ന് പ്രസിദ്ധീകരിക്കുന്ന നേച്ചര് ഗ്രൂപ്പിന്റെ പ്രസിദ്ധീകരണമായ സയന്റിഫിക്ക് റിപ്പോര്ട്ട് എന്ന മെഡിക്കല് ജേര്ണലില് പ്രബന്ധം പ്രസിദ്ധീകരിച്ചിരുന്നു. തുടര് ഗവേഷണത്തിനായി പത്തുവര്ഷത്തെ വിസ അമേരിക്ക അദ്ദേഹത്തിന് നല്കിയിട്ടുണ്ട്. അയിരൂര് പുത്തേഴത്ത് പരേതരായ വി.എം.ആര് പണിക്കരുടെയും സി.ഒ.ശാരദാമ്മയുടെയും മകനാണ് ഡോ. സനല്കുമാര്. തിരുവനന്തപുരം ഗവ. എന്ജിനിയറിംഗ് കോളേജില് നിന്ന് പാപ്പല്ഷന് എന്ജിനിയറിംഗില് ഒന്നാം റാങ്കോടെ എം.ടെക് വിജയിച്ച സനല് ബംഗളുരുവിലെ ഇന്ത്യന് ഇന്സ്റ്റിറ്റ്യൂട്ട് ഒഫ് സയന്സില് നിന്ന് പി.എച്ച്.ഡി നേടി. ഇപ്പോള് ഇന്ത്യയു.എസ് മയോകാര്ഡിയല് ഇന്ഫക്ഷന് ഗവേഷണ ടീം ലീഡറായും തെക്കന് കൊറിയയുടെ സയന്റിഫിക്ക് അംബാസിഡറായും പോസ്റ്റ് ഡോക്ടറല് റിസര്ച്ച് അസിസ്റ്റന്റായും പ്രവര്ത്തിക്കുന്നു.